## El CECOPI estén dos dies més les limitacions de circulació per a facilitar els treballs dels equips d’emergència en les zones afectades per la DANA

*** Els equips d’emergència continuen centrant els seus esforços en la busca de possibles víctimes en la zona del riu Magre, la rambla del Poio a més de la desembocadura del Túria i l’Albufera
* Els efectius treballaran les 24 hores en la retirada dels residus i estris a abocadors per a agilitzar la neteja de vies i poblacions
* S’habiliten noves oficines de Policia Nacional i Guàrdia Civil per a les denúncies de desapareguts per part dels familiars a Algemesí, Alfafar i a Albal**

**l'Eliana.**

La directora general de Prevenció d’Incendis, Rosa Touris, ha informat de l’última hora sobre els treballs que s’estan efectuant a peu de terreny, després de la celebració de l’última reunió del CECOPI, en la qual ha participat el president de la Generalitat Carlos Mazón i el ministre de Política Territorial i Memòria Democràtica, Ángel Víctor Torres.

Touris ha informat que en la reunió del CECOPI s’ha decidit prorrogar 48 hores més el decret que regula les restriccions de circulació davant la necessitat d’utilitzar maquinària pesant per a aprofundir en les labors dels equips d’emergència. Els municipis que es veuran afectats per estes restriccions són Aldaia, Alaquàs, Picanya, Sedaví, Paiporta, Benetússer, Alfafar, Massanassa, Catarroja, Albal i Beniparrell. Les mesures són les mateixes que s’han aplicat fins ara.

D’esta manera, en estes jornades, el moviment quedarà restringit excepte per a l’assistència a centres, servicis i establiments sanitaris, el compliment d’obligacions laborables, professionals, empresarials, institucions o legals o el retorn al lloc de residència habitual o familiar.

D’altra banda, també ha informat que una de les principals labors dels mitjans que actuen en l’emergència està sent la retirada de residus. Per això, s’ha informat el CECOPI que la seua gestió s’executarà en dos fases: una diürna per a recollida de residus i estris en les zones d’apilament i una altra nocturna per a traslladar eixos residus a les zones d’apilament i pedreres.

Esta mesura s’establix amb l’objectiu de ser més eficients en la recollida i descongestionar durant el dia de trànsit pesat les vies d’accés.

Una altra de les mesures importants que cal destacar és que s’han habilitat oficines de Policia Nacional i Guàrdia Civil per a les denúncies de desapareguts per part dels familiars que estan situades a Algemesí, en la Central de Policia local, a Alfafar en l’edifici de Servicis Socials municipals i a Albal, en l’edifici de la Tabacalera, en la central de la Policia Local.

**Avanç dels treballs operatius**

Quant a l’emergència i l’avanç dels treballs sobre el terreny, la prioritat continua sent la fase de busca de possibles víctimes, els efectius estan centrats especialment en la zona del riu Magre, la rambla del Poio, a més de la desembocadura del Túria i l’Albufera. Esta busca es complementa amb unitats canines de rastreig.

Mentrestant, es continua avançant en la retirada de residus, estris i vehicles, buidatges d’aigua, revisió d’estructures d’edificis, vies, carreteres i vies fèrries, així com en la restauració de servicis com les instal·lacions de distribució d’aigua, electricitat i gas. En este sentit, i per sectors de treball: en la zona que comprén Aldaia, Alaquàs i Torrent, ja no queden zones inundades importants en el nucli urbà, hi ha tres passos subterranis que encara cal buidar i alguns accessos de carrers bloquejats. Ací es continua treballant en neteja i desallotjament de vies.

Quant a la zona de Picanya i Paiporta ja no queden a penes zones inundades en el cas urbà i es treballa en tres passos inferiors bloquejats, a més de fer-ho en la retirada d’estris i residus de les vies públiques.

A Benetússer, Sedaví i Llocnou, els treballs s’estan centrant en grans buidatges d’inundacions en el centre comercial MN4 i l’Hotel Albufera. En esta mateixa zona, el pas subterrani que unix Alfafar amb el Saler. Mentres, a Alfafar i Massanassa els centres urbans ja no precisen buidatges, es treballa principalment en altres dos passos subterranis bloquejats i en la reposició del clavegueram. Finalment, quant a Catarroja i Albal ja no hi ha buidatges en els nuclis urbans i s’ha buidat el 60 % de les vies. També es treballa a recuperar l’accés a un barri interior que està bloquejat.

D’altra banda, la directora general ha recordat que, sobre el terreny, estan desplegats més de 2.100 bombers de més de 40 organismes i 7.800 militars. En l’àmbit de la seguretat ciutadana, en estos moments hi ha un total de 6.000 efectius de Policia Nacional i Guàrdia Civil, més de 500 efectius de les diferents policies locals i més d’un centenar d’agents de la Policia de la Generalitat.

**Recomanacions a la població**

Finalment, la directora general Rosa Touris ha volgut reiterar una sèrie de recomanacions a la població importants:

- Mesures de protecció de la salut després de les inundacions: cal seguir les recomanacions de Salut Pública tant en les tasques de neteja, gestió de residus o la preparació dels aliments.

-Evitar desplaçament: les persones que puguen teletreballar, que utilitzen esta modalitat per a facilitar les labors.

Fecha: 05/11/2024